Fejl i en el-tavle satte ild på hotel Impala i Silkeborg

Politiet har løsladt den 21-årige asylansøger, som forleden blev varetægtsfængslet for at have sat ild på flygtningebostedet i det tidligere hotel Impala i Silkeborg.

De brandtekniske undersøgelser viser, at ilden ikke var påsat, men derimod opstået i de elektriske installationer.

- Konklusionen på undersøgelserne er, at det med overvejende sandsynlighed var varmeudvikling i en eltavle, der antændte branden, oplyser Midt- og Vestjyllands politi her i eftermiddag.

Politiet valgte i torsdags at anholde en 21-årig beboer på stedet og sigte ham for brandstiftelse. Ved branden blev hoteller svært beskadiget, og flere end 30 beboere måtte evakueres og genhuses i området.

Efter et grundlovsforhør fredag den 11. august blev manden varetægtsfængslet, men som følge af konklusionen på de brandtekniske undersøgelser er manden nu igen blevet løsladt, oplyser Mette Therkelsen fra Midt- og Vestjyllands Politi.

Formelt vil politiet dog opretholde sigtelsen, indtil sagen kan lukkes.